Andrew Tate

Emory Andrew Tate III (født 1. desember 1986) er en britisk-amerikansk influenser og tidligere kickbokser. Etter sin kickboksing-karriere fikk Tate oppmerksomhet i media for sine omstridte synspunkt på saker som seksuelt overgrep og seksuell trakassering.

Tate sine kommentarer på sosiale medier resulterte i august 2022 med at han ble utestengt fra flere plattformer, inkludert Facebook, Instagram og TikTok. Utestengelsen var hjemlet i retningslinjene til plattformene som omgår hat, herunder kvinnefiendtlighet.

Kontroverser 
Tate fikk mediaoppmerksomhet i 2016 da han ble fjernet fra den 17. sesongen av Big Brother etter en video ble sluppet, hvor man så ham slå en kvinne med et belte. Både Tate og kvinnen i videoen uttalte at de var venner og at handlingene i videoen var med samtykke.

Han fikk senere oppmerksomhet for sine Twitter-meldinger, hvor han beskrev sitt syn på hva som kunne kvalifiseres som seksuell trakassering under Harvey Weinsteins seksuelle overgrepsaker. Tate uttalte i oktober 2017 at kvinner som blir voldtatt må bære noe av ansvaret for det selv. Tre av Tates Twitter-kontoer ble suspendert på forskjellige tidspunkter.

Tate fikk sin utestengelse på Twitter opphevet i november 2022 etter at Elon Musk overtok selskapet. Neste måned skrøt Tate av utslippene til sine 33 luksusbiler i en Twitter-melding og henvendte seg til den svenske klimaaktivisten Greta Thunberg, samt spurte om Thunbergs e-postadresse for å gi henne mer informasjon. Thunberg svarte med den falske e-posten «smalldickenergy@getalife.com».

Etterforskning og opphold i Romania
Tate flyttet til Romania i 2017 mens Storbritannias politi etterforsket 11 forhold mot ham, blant annet seksuelle overgrep. Han forklarte i en video at det var enklere å få voldtektssaker henlagt i Øst-Europa, og at det var en av hovedgrunnene til at han flyttet til Romania.

Den 11. april 2022 ble Tates hus raidet av rumensk politi etter USAs ambassade varslet dem at en amerikansk kvinne kan være fanget på eiendommen med tvang. Det rumenske politiet fant to kvinner på eiendommen; en amerikansk kvinne og en rumensk kvinne, som begge hevdet at de ble holdt der mot sin egen vilje. Dette utløste en DIICOT-etterforskning av menneskehandel og voldtekt. Etter å ha blitt avhørt i fem timer ble Tate og broren løslatt. Tate benektet senere enhver kriminell handling, og kalte dette for et tilfelle av swatting.

Den 29. desember 2022 ble Tates villa raidet igjen, i tillegg til huset til en tidligere politikvinne mistenkt for å være involvert. Påtalemyndigheten uttalte at de hadde funnet og identifisert seks kvinner som ble seksuelt utnyttet på forskjellige steder i București; inkludert å bli tvunget til å filme pornografi. Tate, broren hans, den tidligere politikvinnen, og en ikke navngitt fjerde rumensk person ble avhørt og varetektsfengslet av DIICOT i 24 timer. De fire personene er mistenkt for menneskehandel, voldtekt og deltakelse i en organisert kriminell gruppe. Påtalemyndigheten uttaler at alle fire «ser ut til å ha opprettet en organisert kriminalitetsgruppe med det formål å rekruttere, huse og utnytte kvinner ved å tvinge dem til å lage pornografisk innhold ment til å bli sett på spesialiserte nettsteder for en kostnad».

Det ble avgjort av en rumensk domstol den 30. desember 2022 at Tate skulle varetektsfengsles i 30 dager.

Referanser

Eksterne lenker 
 
  «Kongen av giftig maskulinitet» Artikkel hos NRK (2022)
  «Derfor er Andrew Tate kontroversiell» Artikkel hos VG (2022)



Antifeminisme
Kickboksere
Karateka fra USA
Youtubere fra USA
Youtubere fra Storbritannia
Sportsutøvere i utlendighet
Personer fra Washington, D.C.